Obrazovka (klasická)

Obrazovka (iné názvy pozri nižšie) je vákuová elektrónka, ktorá premieňa elektrický signál na viditeľný obraz, pričom tento obraz sa vytvára tak, že pohybujúci sa elektrónový zväzok s premenlivou intenzitou dopadá na fluorescenčné tienidlo. Používa sa napríklad v televízoroch, počítačových monitoroch a osciloskopoch.

Názvy 
Názvy sú: 
 obrazovka, CRT , obrazovka typu CRT , obrazovka CRT/CRT obrazovka, katódová obrazovka, vákuová obrazovka, zastarano [alebo dodnes ešte pre osciloskopy]: obrazová elektrónka ; zriedkavo: prijímacia obrazovka  (ako opak snímacej obrazovky, teda snímacej elektrónky - porov. nižšie) 
katódová trubica, katódová lampa, katódová elektrónka, zriedkavo: trubica s katódovými lúčmi 
Braunova trubica, Braunova lampa
Anglický ekvivalent znie: cathode-ray tube (skr. CRT).

Názov Braunova trubica a prípadne aj názvy katódová trubica (resp. kat. lampa/elektrónka/trubica s katódovými lúčmi) sa občas používajú len na označenie najstaršej formy/predchodcu (typickej) obrazovky. 

Vyššie uvedené názvy (okrem vákuová obrazovka, prijímacia obrazovka a Braunova trubica/lampa) občas (najmä staršie a najmä v súvislosti s televíziou) zahŕňajú aj snímacie elektrónky (=snímacie obrazovky, snímacie obrazové elektrónky). Tieto nie sú predmetom tohto článku, treba o nich pozrieť článok snímacia elektrónka.

Televízna obrazovka (t.j. nie snímacia obrazovka a nie napr. obrazovka osciloskopu) sa staršie nazývala aj kineskop

Charakteristika

Prúd elektrónov vychádzajúci z nepriamo žeravenej katódy sa tvaruje do tenkého nerozbiehavého zväzku sústavou elektród pripojených na vhodné napätia. Celá sústava sa nazýva elektrónové delo a je umiestnená v hrdle obrazovky (úzky valec v osi obrazovky). Elektrónový lúč je elektromagneticky vychyľovaný sústavou cievok umiestnených zvonka na prechode z hrdla do banky obrazovky tak, aby sa stopa lúča v mieste dopadu na tienidlo pohybovala v riadkoch umiestnených tesne jeden pod druhým a tým postupne pokryla celé tienidlo. Tienidlo je pokryté vrstvou luminoforu schopného katódoluminescencie (t. j. po dopade elektrónov vyžaruje (emituje) svetlo jednej vlnovej dĺžky (jednej farby)) s pomerne krátkym dosvitom (aby pri pohyblivom obraze pohybujúce sa svetlé objekty „neťahali za sebou chvost“). Prúd katódy (ovplyvňuje množstvo elektrónov v lúči) je modulovaný tak, aby rozmietaný lúč vytvoril žiadaný obraz. Vnútro banky obrazovky je pokryté vodivou (uhlíkovou) vrstvou a tvorí vlastne anódu obrazovky, pričom je na ňu (zvláštnou elektródou vo vrchnej časti banky) privedené urýchľujúce napätie 15 až 25 kV.

Farebná obrazovka má v hrdle umiestnenú trojicu samostatne modulovaných katód (po jednej zo základných farieb - červená, zelená, modrá - RGB) so spoločnou elektrónovou optikou. Vychyľovacia sústava je tiež spoločná, avšak zahŕňa ešte sústavu korekčných permanentných magnetov a cievok. Tienidlo je pokryté pravidelnou sústavou bodov s luminoformi emitujúcimi svetlo troch farieb a tesne pred tienidlom je umiestnená kovová mriežka, ktorá zabraňuje dopadu rozptýlených elektrónov na luminofor vedľajšej farby, než pre ktorý je lúč určený.

Pozri aj 
 Obrazovkový monitor

Zdroje

Video
Videotechnika
Elektronika
Elektrónky